Proposta de resolució d'estimació parcial de la Reclamació 253/2016
El senyor Oriol Mir, ponent de la Proposta de resolució, relaciona els elements més destacats de la tramitació d'aquest procediment de reclamació i de la seva fonamentació jurídica, així com de les particularitats que presenta aquest cas i l'aplicació de la normativa sectorial en la resolució d'aquesta reclamació que duu a l'estimació parcial de la reclamació presentada davant la Comissió.
S'analitzen per part de la resta de membres del Ple elements d'aquest procediment.
En concret el senyor Josep Mir formula algunes observacions sobre la Proposta de resolució i la senyora Elisabet Samarra afegeix consideracions sobre el text que seran incorporades en la Resolució.
Es comenta la necessitat que la Resolució sigui notificada als tercers que consten a l'expedient de la Reclamació tramitada davant la Comissió.
Proposta de resolució de finalització de la Reclamació 333/2016 per satisfacció extemporània
La ponent d'aquesta Proposta de resolució, la senyora Elisabet Samarra, exposa la tramitació d'aquest procediment de reclamació, durant el qual s'ha donat satisfacció a la informació sol·licitada.
Es comenten per part de la resta de membres del Ple alguns aspectes relatius a aquest expedient, sense que es formulin observacions al text de la Proposta de resolució.
Proposta de resolució d'estimació de la Reclamació 463/2016 per satisfacció extemporània
La ponent d'aquesta Proposta de resolució, la senyora Elisabet Samarra, exposa el cas que ha plantejat aquesta Reclamació davant la Comissió i que ha dut a la seva satisfacció durant la tramitació del procediment.
Es comenten algunes esmenes tècniques en el text que seran incorporades en el text definitiu per la ponent.
Proposta de resolució de finalització de les Reclamacions 544/2016, 545/2016 i 552/2016 (acumulades) per desistiment
El ponent de la Proposta de resolució, el senyor Josep Mir, exposa que durant la tramitació d'aquestes Reclamacions s'ha donat accés a la persona reclamada a la informació que es sol·licitava inicialment davant l'Ajuntament de Barcelona i amb posterioritat la persona reclamant ha comunicat a la Comissió que desistia dels procediments de reclamació corresponents.
La presidenta de la Comissió, la senyora Elisabet Samarra, informa a la resta de membres que s'ha interposat un nou recurs contenciós administratiu davant el Tribunal Superior de Justícia de Catalunya, amb el número 423/2016 que s'acumula al 420/2016, ja plantejat amb anterioritat contra la Resolució de la Comissió de 7 de juliol de 2016, que resol la Reclamació 19/2016 i que ambdós processos judicials han estat acumulats.
Per indicació de l'Assessoria Jurídica del Departament s'ha contestat el requeriment del Tribunal de notificació a les terceres persones i de tramesa de l'expedient administratiu amb remissió a la informació que ja es va remetre en referència al primer contenciós i que és coincident.
Es debaten per part de tots els membres dels Ple aspectes relatius a la numeració de les reclamacions i la gestió interna dels expedients arran de la nova eina de gestió i tramitació de què disposa la Comissió amb el Tramitador Genèric.
El senyor Oriol Mir comenta la recent publicació d'un Tractat de procediment administratiu comú i de règim jurídic bàsic del sector públic i de la necessitat de disposar des de la Comissió de llibres i manuals de referència en relació amb la nova normativa de procediment administratiu i règim jurídic de les administracions.
En darrer terme, la senyora Teresa Perelló informa a la resta de membres del Ple de la propera visita del senyor Toni Vidal, advocat i coordinador de la formació en mediació del Consell d'Il·lustres Col·legis d'Advocats de Catalunya, prevista per al dijous 26 de gener, per a conèixer l'experiència de la Comissió en matèria de mediació.